ประกาศกรมการขนส่งทางบก เรื่อง การกำหนดค่าธรรมเนียมการอบรมและฝึกหัดขับรถของโรงเรียนสอนขับรถ

ประกาศกรมการขนส่งทางบก
ประกาศกรมการขนส่งทางบก
เรื่อง การกำหนดค่าธรรมเนียมการอบรมและฝึกหัดขับรถของโรงเรียนสอนขับรถ[๑]
 

อาศัยอำนาจตามความในข้อ
๑๘ (๘) ของระเบียบกรมการขนส่งทางบก ว่าด้วยการรับรองโรงเรียนสอนขับรถ
พ.ศ. ๒๕๔๗ อธิบดีกรมการขนส่งทางบกประกาศกำหนดค่าธรรมเนียมการอบรมและฝึกหัดขับรถของโรงเรียนสอนขับรถที่ได้รับการรับรองจากกรมการขนส่งทางบกไว้
ดังต่อไปนี้

ข้อ ๑ ผู้ได้รับหนังสือรับรองต้องจัดเก็บค่าธรรมเนียมการอบรมและฝึกหัดขับรถในอัตราดังนี้
(๑) การอบรมและฝึกหัดขับรถหลักสูตรการสอนขับรถยนต์ ให้จัดเก็บในอัตราขั้นต่ำ ๒,๐๐๐ บาท ต่อ ๑ หลักสูตร
(๒) การอบรมและฝึกหัดขับรถหลักสูตรการสอนขับรถจักรยานยนต์ ให้จัดเก็บในอัตราขั้นต่ำ
๕๐๐ บาท ต่อ ๑ หลักสูตร
(๓) การอบรมและฝึกหัดขับรถหลักสูตรการสอนขับรถที่ใช้เพื่อการขนส่งทางบก ให้จัดเก็บในอัตราขั้นต่ำ
๔,๐๐๐ บาท ต่อ ๑ หลักสูตร
(๔) การอบรมและฝึกหัดขับรถหลักสูตรการสอนขับรถที่ใช้เพื่อการขนส่งทางบก สำหรับผู้ที่เคยมีใบอนุญาตขับรถยนต์แล้ว
ให้จัดเก็บในอัตราขั้นต่ำ ๒,๕๐๐ บาท ต่อ ๑ หลักสูตร

ข้อ ๒ ผู้ได้รับหนังสือรับรองที่ประสงค์จะจัดเก็บค่าธรรมเนียมการอบรมและฝึกหัดขับรถสูงกว่าอัตราขั้นต่ำที่กำหนดไว้ในข้อ
๑ ให้ยื่นขอรับความเห็นชอบจากกรมการขนส่งทางบกก่อนที่จะมีการจัดเก็บค่าธรรมเนียมดังกล่าว
ในกรณีที่มีการเปลี่ยนแปลงอัตราค่าธรรมเนียมการอบรมและฝึกหัดขับรถและได้รับความเห็นชอบจากกรมการขนส่งทางบกแล้ว
ให้ดำเนินการปิดประกาศ ณ ที่ทำการล่วงหน้าก่อนวันเปลี่ยนแปลงไม่น้อยกว่า ๙๐ วัน

ข้อ ๓ ผู้ได้รับหนังสือรับรองต้องจัดทำประกาศอัตราค่าธรรมเนียมการอบรมและฝึกหัดขับรถแสดงไว้ในที่เปิดเผยและสามารถมองเห็นได้ง่าย
ณ ที่ทำการของโรงเรียนสอนขับรถ


ประกาศ ณ วันที่ ๑๑ มกราคม พ.ศ. ๒๕๔๘
ปิยะพันธ์ จัมปาสุต
อธิบดีกรมการขนส่งทางบก





ศุภสรณ์/ผู้จัดทำ
๗ มิถุนายน ๒๕๔๘

โชติกานต์/ปรับปรุง
๑๘ พฤษภาคม ๒๕๕๘





















[๑] ราชกิจจานุเบกษา
เล่ม ๑๒๒/ตอนที่ ๒๔ ง/หน้า ๗๘/๒๔ มีนาคม ๒๕๔๘